Gej kvart

**Gej kvart** (ili **gej četvrt**, ponekad još i **[[gej]] [[geto]]**) je urbana lokacija sa relativno prepoznatljivim granicama naseljena većim brojem gejeva, lezbejki, biseksualnih i transrodnih osoba. Gej kvartovi, takođe, imaju veći broj lokala, gej barova, gej sauna, restorana, noćnih klubova, knjižara itd., namenjenih LGBT mušterijama.

Gej kvartovi mogu predstavljati *[[gej frendli]]* oazu, siguran prostor unutar grada u kome je ispoljena homofobija ili, jednostavno, može predstavljati mesto koje naseljava veći broj LGBT osoba. Kao i druge društvene grupe u urbanom prostoru većih gradova, LGBT osobe su uspele da prilagode kvart sebi i svojim potrebama, tako da odslikava vrednosti LGBT kulture i ispunjava specifične potrebe.

Tipično, ovi kvartovi se nalaze u bogatijim i skupljim delovima grada, a odabrani su zbog estetskog ili kulturnog značaja (na primer, Nollendorfplatz, koji je danas jedan od gej kvartova u Berlinu, bio je mesto noćnog života LGBT osoba u periodu između dva rata). Međutim, gej kvartovi se mogu naći i u delovima grada naseljenim radničkom klasom ili u zapuštenim delovima grada koji su nekada bili razvijeni. U tom slučaju, porast broja LGBT osoba i LGBT radnji u zapuštenom kvartu može dovesti do poboljšanja izgleda i rejtinga tog naselja, što je fenomen poznat pod imenom gentrifikacija.

Danas, sa većim prihvatanjem LGBT osoba u društvu, gej kvartovi gube na svom značaju i menjaju imidž u odnosu na onaj koji su imali, recimo, 1970-ih godina.

## Historija
Pre 1960-ih i 1970-ih nije postojao koncept LGBT zajednice i barovi su bili glavna mesta socijalizacije LGBT osoba. Ovi barovi su bili locirani unutar urbanih zona, gde je policija dozvoljavala ovakvu "devijantnu zabavu" i držala je pod jakom prismotrom. Na primer, u New Yorku nije postojala zabrana okupljanja gejeva od 1965., ali nijedna lokal u kome su se gejevi okupljali nije imao dozvolu za točenje alkohola. Policija je često pokretala racije u tim lokalima, kao što je bio slučaj sa Stonewall Innom, 27. juna, 1969. godine, kada su se LGBT osobe suprotstavile policiji u neredima koji su ostali upamćeni kao *[[Stounvolska revolucija|Stonewallska revolucija]]*, što se uzima kao prekretnica u istoriji LGBT pokreta. *Stonewall* nije samo izmenio profil LGBT zajednice, već i dinamiku unutar same te zajednice. Desilo se premeštanje "iz barova na ulice, iz noćnog života na svetlost dana, od 'seksualne devijacije' na alternativi način života", što je bio ključan momenat u formiranju zajednice. Zajednica je imala potrebu da se zaštiti od homofobičnih napada heteroseksualne populacije. Gej kvartovi su bili sigurna mesta na kojima LGBT osobe su imale koristi od života u bezbednom prostoru, gde su zaštićeni od nasilja i diskriminacije.

## Izgled i primeri poznatijih gej kvartova

Gej kvartovi se mogu međusobno veoma razlikovati. Osim toga, u nekim gradovima se razvijaju manji, "satelitski" gej kvartovi. Neki gej kvartovi, zapravo, uopšte nisu kvartovi, već su zasebne urbane celine unutar grada u kome predstavljaju LGBT enklavu; primeri su: West Hollywood u L.A.-u, Wilton Manors na Floridi, De Waterkant u Cape Townu.

U nekim gradovima gej kvartovi se nalaze u srcu većeg urbanog prostora, koji ima veći broj LGBT stanovnika i stanovnica, ali koji se ne smatra gej kvartom. Na primer, Davie Village je gej kvart, koji je smešten u West Endu u Vancouveru, koji je, takođe, naseljen većim brojem LGBT osoba, ali se ne smatra gej kvartom.

Le village gai u Montrealu (bukvalno: *gej selo*, takođe i samo *Le Village*) se smatra najvećim gej kvartom po broju stanovnika i po prostoru koji zauzima, u Severnoj Americi.

Neki gradovi i odmarališta imaju imidž gej mesta zbog čega privlače veći broj LGBT osoba, primeri za to su San Francisco, Manchester, Sydney, Cape Town, Mikonos itd.

U nekim gradovima, kao što su Stokholm i Kopenhagen ne postoje gej kvartovi, delom zato što oni imaju drugačiju socijalnu dinamiku (postoji manja socijalna segregacija), ali delom i zato što su ova društva rano razvila tolerantan stav prema LGBT osobama. Međutim, i ovde postoje mesta koja su istorijski vezana za LGBT zajednicu i predstavljaju popularnije lokacije za LGBT osobe, kao što je Södermalm u Stokholmu.

## Vidi dalje

* LGBT zajednica
* LGBT kultura
* LGBT turizam

## Reference